Na temelju članka 22. Statuta i članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15), Upravni odbor Zajednice kulturno-umjetničkih udruga Zagrebačke županije dana 1. listopada 2021. godine donosi

**ODLUKU**

**o uvjetima, kriterijima i postupku za dodjelu potpora za financiranje programa nabave opreme**

**za rad kulturno-umjetničkih udruga**

**članica Zajednice kulturno-umjetničkih udruga Zagrebačke županije**

**Članak 1.**

Ovom Odlukom se utvrđuju opći uvjeti, kriteriji i postupak za ostvarivanje prava na novčanu potporu udrugama članicama Zajednice kulturno-umjetničkih udruga Zagrebačke županije (u daljnjem tekstu: Zajednica KUUZŽ) za programe za nabavu opreme za rad udrugu.

1. **OPĆI UVJETI**

**Članak 2.**

Zajednica KUUZŽ dodjeljivati će novčane potpore za financiranje programa nabave opreme za rad udruge.

Pravo podnošenja programa na Poziv imaju članice Zajednice KUUZŽ (dalje u tekstu: predlagatelji programa).

Svaki prijavljeni program, uz obrazloženje, sadrži podatke o pravnom statusu podnositelja programa te prijedlog sredstava za realizaciju programa s naznakom dijela sredstava koja se osiguravaju iz sredstava Zajednice KUUZŽ, drugih proračuna (općinskog/gradskog, županijskog, državnog), vlastitih prihoda i drugih izvora.

**Članak 3.**

Sredstva navedena u članku 2. dodjeljuju se na temelju javnog poziva za financiranje programa nabave opreme za rad udruge, kulturno-umjetničkim udrugama članicama Zajednice kulturno-umjetničkih udruga Zagrebačke županije (u daljnjem tekstu: Javni poziv) čiji je nositelj Zajednica KUUZŽ i u skladu s dokumentacijom za provedbu Javnog poziva.

Financijska potpora za pojedini program može se odobriti u iznosu do 20.000,00 kn.

1. **UVJETI ZA ODOBRAVANJE FINANCIJSKIH POTPORA**

**Članak 4.**

Pravo na podnošenje prijave na natječaj imaju udruge koje udovoljavaju sljedećim uvjetima:

* članice su Zajednice KUUZŽ;
* dostavile su sve obavezne obrasce i priloge propisane Javni poziv;
* imaju sjedište i područje djelovanja u Zagrebačkoj županiji;
* upisane su u Registar udruga Republike Hrvatske čija temeljna svrha nije stjecanje dobiti (neprofitna udruga) i upisane u Registar neprofitnih organizacija (RNO);
* sukladno statutu imaju glavnu djelatnost kulturu ili aktivno provode projekte na području kulture te promiču uvjerenja i ciljeve koji nisu u suprotnosti s Ustavom i zakonom;
* da nemaju dugovanja prema Proračunu Županije;
* da nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu;
* utvrđen način javnog objavljivanja programskog i financijskog izvješća o radu za proteklu godinu (mrežne stranice udruge, izvješće s godišnje skupštine ili drugi prikladan način);
* da se protiv korisnika, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela.

Pravo prijave na Javni poziv nemaju:

* ogranci, podružnice i slični ustrojstveni oblici udruga, koji nemaju pravnu osobnost,
* udruge koje nisu registrirane prema Zakonu o udrugama i upisani u Registar udruga Republike Hrvatske,
* udruge koje nisu upisane u Registar neprofitnih organizacija pri Ministarstvu financija Republike Hrvatske,
* udruge koje primarno ne obavljaju djelatnost iz područja kulture te aktivno ne provode projekte na području kulture,
* projekti koji se financiraju prema posebnim propisima (npr. Zakon o Hrvatskom Crvenom križu).
* projekti usmjereni isključivo na pokrivanje troškova redovnog poslovanja.

Prijava podnesena od udruga i drugih neprofitnih organizacija iz stavka 2. ovog članka  ocijenit će se nedopuštenom.

**Članak 5.**

Prijavitelj može na Javni poziv prijaviti **samo jednu prijavu.**

Prijava na Javni poziv mora sadržavati sve podatke i dokumentaciju određenu Javnim pozivom. Ukoliko prijava nije sačinjena sukladno uvjetima iz Javnog poziva ili je dostavljena nakon roka za dostavu prijava neće se dalje razmatrati.

**Članak 6.**

Prijava na Javni poziv za dodjelu novčanih potpora podnosi se tako da se prilaže dokumentaciju prema uvjetima Javnog poziva. Prijave na Javni poziv moraju zadovoljiti formalne uvjete, te se boduju.

Povjerenstvo za ocjenjivanje donosi prijedlog Odluke o dodjeli novčanih sredstava. Konačnu Odluku o dodjeli novčanih sredstava donosi Upravni odbor Zajednice KUUZŽ.

1. **KRITERIJI ZA DODJELU POPTORA**

**Članak 7.**

Odluka o uvjetima, kriterijima i postupku za dodjelu potpora za financiranje programa nabave opreme za rad udruga, kulturno-umjetničkim udrugama članicama Zajednice kulturno-umjetničkih udruga Zagrebačke županije sadrži kriterije koje trebaju ispunjavati predloženi programi.

Pri stručnom vrednovanju i ocjenjivanju podnesenih prijedloga programa, primjenjivat će se sljedeći kriteriji:

* prijavljeni program/projekt doprinosi kulturi Zagrebačke županije
* ciljevi programa/projekta su jasno definirani i realno dostižni
* prijavitelj programa/projekta je izvršio ugovorne obveze prema Županiji i Zajednici KUU ZŽ iz prethodnih godina
* osigurano sufinanciranje prijavljenog programa/projekta i iz drugih izvora
* troškovi programa/projekta su usklađeni s planiranim aktivnostima
* troškovi programa/projekta su realni u odnosu na rezultate i vrijeme trajanja
* dosadašnji postignuti rezultati u radu prijavitelja programa/projekta
* prijavitelj i partner(i) imaju dovoljno iskustva i kapaciteta za provođenje programa/projekta
* broj sudionika u prijavljenom programu/projektu
* vjerojatnost da se korist od prijavljenog programa/projekta nastavi nakon isteka financijske potpore.

**Članak 8.**

Potpore se dodjeljuju prema kriterijima kako slijedi:

Program nabave opreme za rad udruge obuhvaća sljedeće:

* kupnja ili izrada čitave ili dijela narodne nošnje;
* kupnja ili izrada čitavog ili dijela odijela za nastupe;
* kupnja glazbenog instrumenta;
* popravak glazbenog instrumenta;
* ormar, polica, komoda ili sl. za pohranu nošnje ili odijela za nastupe;
* ormar, polica, komoda ili sl. za pohranu glazbenih instrumenata;
* digitalna oprema za scenski nastup;
* ostala potrebna oprema.

**Članak 9.**

Programi za koje se vrednovanjem utvrdi da ispunjavaju kriterije uvrstit će se u prijedlog programa za ostvarivanje potpore.

Svaki  kriterij  utvrđen  u  članku 7. i članku 8. ove Odluke, ocjenjuje se ocjenom od 1 do 10.

Maksimalni  broj  bodova  po  prijavljenom  programu/projektu je 100, a minimalni broj bodova po prijavljenom projektu je 40. Ukoliko prijavitelj ostvari manji broj bodova od minimalno propisanog broja bodova, isti neće imati pravo na dodjelu sredstava.

1. **POSTUPAK ZA OSTVARIVANJE PRAVA NA POTPORU**

**Članak 10**.

Odluku o raspisivanju Javnog poziva donosi Upravni odbor Zajednice KUUZŽ.

Javni poziv se objavljuje na službenim stranicama Zagrebačke županije [www.zagrebacka-zupanija.hr](http://www.zagrebacka-zupanija.hr)

Objava i trajanje Javnog poziva utvrđuju se u tekstu Javnog poziva. Tekst Javnog poziva sadrži:

* naziv tijela koje objavljuje Javni poziv,
* predmet Javnog poziva,
* odluku o dodjeli sredstava,
* mjesto dostave, način dostave i rok za dostavu prijave,
* popis dokumentacije koja se treba dostaviti uz prijavu,
* vrijeme trajanja Javnog poziva,
* kontakt podatke za eventualna pitanja,
* način objave Odluke o dodjeli novčanih potpora.

**Članak 11.**

Prijave za novčane potpore se podnose na odgovarajućem obrascu uz pripadajuću dokumentaciju.

Dokumentacija za provedbu Javni poziv iz stavka 1. obuhvaća:

1. tekst Javnog poziva,
2. upute za prijavitelje,
3. prijavni obrazac programa ili projekta (sadrži opisni i proračunski dio, te izjavu o partnerstvu, izjavu o neosuđivanosti, te izjavu o nefinanciranju programa/projekta iz drugih javnih izvora).

**Članak 12.**

Upravni odbor Zajednice KUUZŽ imenuje **Povjerenstvo za otvaranje prijava i ocjenu ispunjavanja propisanih (formalnih) uvjeta prijava** na Javni poziv koje se sastoji od tri (3) člana. Povjerenstvo obrađuje pristigle prijave i pritom utvrđuje pravovremenost, potpunost prijave i tražene dokumentacije i udovoljavanje prijave propisanim uvjetima iz ove Odluke i Javnog poziva, te ih prosljeđuje na daljnji pregled i ocjenu Povjerenstvu za ocjenjivanje.

Upravni odbor Zajednice KUUZŽ imenuje **Povjerenstvo za ocjenjivanje prijava** koje se sastoji od tri (3) člana, od kojih su dva (2) člana ujedno i članovi Upravnog odbora Zajednice KUUZŽ, a jedan (1) član je nezavisni vanjski stručnjak iz područja djelatnosti u kulturi.

Povjerenstvo za ocjenjivanje ocjenjuje prijave koje su ispunile formalne uvjete natječaja sukladno kriterijima koji su propisani uputama za prijavitelje, te daje prijedlog Odluke o dodjeli financijskih sredstava za programe ili projekte.

Prijave pristigle izvan roka propisanog Javnim pozivom neće se razmatrati.

Udruge koje na zahtjev, u dodatnom traženju ne dostave dopunjenu ili ispravljenu prijavu, smatrat će se da su povukle prijavu.

Rezultati natječaja objavljuju se na mrežnim stranicama Županije [www.zagrebacka-zupanija.hr](http://www.zagrebacka-zupanija.hr).

**Članak 13.**

Danom dostave pisane obavijesti o rezultatima Javnog poziva smatra se dan objave prijedloga Odluke o dodjeli financijskih sredstava na web stranicama Zagrebačke županije.

Odobrena novčana sredstva doznačuju se na IBAN žiro račun korisnika.

1. **PRAVO PRIGOVORA**

**Članak 14.**

Prijavitelji koji su nezadovoljni prijedlogom Odluke o dodjeli financijskih sredstava imaju pravo na prigovor.

Rok za podnošenje prigovora je 8 (osam) dana od dana dostave pisane obavijesti o rezultatima Javnog poziva, a Odluku o prigovoru, donosi Upravni odbor Zajednicu KUUZŽ.

Prigovor se može podnijeti isključivo na provedbu natječajnog postupka te eventualno bodovanje nekog kriterija s 0 bodova, ukoliko prijavitelj smatra da je u prijavi dostavio dovoljno argumenata za drugačije bodovanje.

Razlog podnošenja prigovora ne može biti visina dodijeljenih sredstava ili nedodjeljivanje sredstava.

Udruge čije prijave budu odbačene iz razloga neispunjavanja propisanih formalnih uvjeta Natječaja, nakon dostave obavijesti o istome, imaju 8 dana od dana prijema obavijesti, podnijeti prigovor Upravnom odboru Zajednice KUUZŽ.

Udruge koje na zahtjev, u dodatnom traženju ne dostave dopunjenu ili ispravljenu prijavu, smatrat će se da su povukle prijavu.

U slučaju prihvaćanja prigovora, prijava će biti upućena u daljnju proceduru, a u slučaju neprihvaćanja prigovora prijava će biti odbačena.

**Članak 15.**

Prijavitelju kojem nisu odobrena financijska sredstva može se na njegov zahtjev omogućiti uvid u zbirnu ocjenu kvalitete prijavljenog programa ili projekta, uz pravo Zajednice KUUZŽ da zaštiti tajnost podataka o osobama koje su ocjenjivale program ili projekt.

Prijavitelj može zahtijevati uvid iz prethodnog stavka u roku od 3 (tri) dana od dana javnog objavljivanja rezultata Javnog poziva.

1. **PRAĆENJE KORIŠTENJA SREDSTAVA**

**Članak 10.**

S predlagateljima programa, Zajednica KUUZŽ zaključuje ugovore o korištenju sredstava za realizaciju prihvaćenih programa.

Ugovorom se utvrđuje način praćenja programa i korištenja odobrenih sredstava.

Ovisno o specifičnosti programa, ugovorima se utvrđuje vrijeme realizacije programa, visina odobrenih sredstava s dinamikom isplate, obveza podnošenja izvješća o izvršenju programa te obveza korisnika sredstava da u slučaju nastanka objektivnih smetnji ili drugih teškoća koje onemogućuju izvršenje programa o tome obavijesti Upravni odbor Zajednice KUUZŽ. Upravni odbor će, u dogovoru s korisnikom sredstava, provesti postupak za prenamjenu sredstava ili promjenu ugovorenih obveza.

**Članak 11.**

Kontrolu izvršenja pojedinog programa provodi Upravni odbor, na temelju dostavljenih izvješća o izvršenju ugovorenog programa. Ukoliko korisnik sredstava u roku koji je utvrđen ugovorom ne podnese izvješće o izvršenju programa ili se utvrdi da program nije izvršen u skladu s odredbama ugovora, korisnik je obvezan vratiti primljena sredstva.

1. **OBVEZE KORISNIKA**

**Članak 16.**

Korisnik iz članka 2. ove Odluke dužan je na svim službenim materijalima, na svim izvješćima uz provedeni projekt istaknuti slijedeće: „**Projekt je novčanom potporom pripomogla Zagrebačka županija“**.

**Članak 17.**

Ukoliko je korisnik priložio neistinitu dokumentaciju ili se utvrdi da je nenamjenski potrošio dobivena novčana sredstva, ista mora vratiti u proračun Zajednice KUU ZŽ.

U slučaju da je priložio neistinitu dokumentaciju ili potrošio sredstva nenamjenski bit će isključen iz potpora koje dodjeljuje Zajednica KUU ZŽ u narednih pet (5) godina.

**Članak 18.**

Ova Odluka stupa na snagu danom donošenja, a objavit će se na službenim mrežnim stranicama Zagrebačke županije [www.zagrebacka-zupanija.hr](http://www.zagrebacka-zupanija.hr).

Zajednica kulturno umjetničkih udruga

Zagrebačke županije